### NN 56/2025 (26.3.2025.), Odluka o izmjenama i dopuni Odluke o osnivanju društva s ograničenom odgovornošću Agencije ALAN, Zagreb

VLADA REPUBLIKE HRVATSKE

724

Na temelju članka 8. i članka 31. stavka 2. Zakona o Vladi Republike Hrvatske (»Narodne novine«, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj 26. ožujka 2025. donijela

ODLUKU

O IZMJENAMA I DOPUNI ODLUKE O OSNIVANJU DRUŠTVA S OGRANIČENOM ODGOVORNOŠĆU AGENCIJE ALAN, ZAGREB

I.

U Odluci o osnivanju društva s ograničenom odgovornošću Agencije ALAN, Zagreb (»Narodne novine«, br. 12/93., 20/93., 34/97., 148/02., 99/06., 39/09., 88/09. i 57/12.), u točki I. stavku 3. riječi: »Grškovićeva 15«, zamjenjuju se riječima: »Ulica Nike Grškovića 15«.

II.

U točki II. stavci 2. i 3. mijenjaju se i glase:

»Ulog Republike Hrvatske u stvarima i novcu čini:

– 1 (jedan) poslovni udjel nominalnog iznosa od 172.910,00 EUR (slovima: stosedamdesetdvijetisućedevetstodeset eura) u stvarima, što čini knjigovodstvenu vrijednost nekretnina upisanih u ZK uložak 11393 k.o. Grad Zagreb – kuća pop. br. 7815, zidovi, garaža i dvorište u Ulici Nike Grškovića 15, na kč. br. 1509/8 u ukupnoj površini od 1158 m²

– 1 (jedan) poslovni udjel nominalnog iznosa od 290,00 EUR (slovima: dvjestodevedeset eura) u novcu.

Temeljni kapital iznosi 173.200,00 EUR (slovima: stosedamdesettritisućedvjesto eura) i sastoji se od 2 (dva) poslovna udjela: 1 (jedan) poslovni udjel nominalnog iznosa od 172.910,00 EUR (slovima: stosedamdesetdvijetisućedevetstodeset eura) redni broj 1 i 1 (jedan) poslovni udjel nominalnog iznosa od 290,00 EUR (slovima: dvjestodevedeset eura) redni broj 2. Iznos temeljnog kapitala od 3,26 eura (slovima: tri eura i dvadesetšest centi) unosi se u rezerve kapitala.«.

III.

Točka IV. mijenja se i glasi:

»Predmet poslovanja Agencije ALAN d.o.o. je:

– uvoz i izvoz naoružanja i vojne opreme za potrebe Ministarstva obrane i Ministarstva unutarnjih poslova

– prodaja neperspektivnog naoružanja i vojne opreme za Ministarstvo obrane i Ministarstvo unutarnjih poslova

– izdavanje prethodne suglasnosti za proizvodnju naoružanja i vojne opreme za potrebe izvoza, uz konzultaciju s Ministarstvom obrane, Ministarstvom unutarnjih poslova, Ministarstvom vanjskih i europskih poslova i Ministarstvom gospodarstva

– sklapanje ugovora o proizvodnji naoružanja i vojne opreme

– uvoz i izvoz naoružanja i vojne opreme za komercijalne svrhe

– marketing i istraživanje inozemnih tržišta radi izvoza naoružanja i vojne opreme

– konzalting i posredovanje u području proizvodnje i prometa naoružanja i vojne opreme

– logističke usluge, usluge savjetovanja, opskrba, održavanje, transport, posredovanje i carinsko otpremništvo

– djelatnost proizvodnje, prometa, prijevoza, skladištenja, uporabe, uništavanja, istraživanja, ispitivanja i ocjenjivanja sukladnosti eksplozivnih tvari

– djelatnosti proizvodnje, popravljanja, prepravljanja i/ili onesposobljavanja, skladištenja, prometa, nabave i prijevoza oružja

– uvoz, izvoz i skladištenje eksplozivnih tvari kategorije A

– djelatnost proizvodnje streljiva

– proizvodnja naoružanja i vojne opreme

– promet naoružanja i vojne opreme

– istraživanje i/ili razvoj naoružanja i vojne opreme

– marketing i istraživanje inozemnih tržišta radi izvoza eksplozivnih tvari i ubojnih sredstava

– promet i skladištenje robe vojne namjene i nevojnih ubojnih sredstava

– pružanje usluga koje se odnose na robu vojne namjene

– konzalting i posredovanje u području proizvodnje i prometa eksplozivnih tvari i ubojnih sredstava.«.

IV.

U točki VII. stavak 2. mijenja se i glasi:

»Dobit ostvarena poslovanjem upotrebljava se za unaprjeđenje i razvoj sustava obrane Republike Hrvatske te ulaganja u proizvodne i razvojne projekte od interesa za daljnje jačanje kapaciteta i poslovanja Agencije ALAN d.o.o.«.

V.

Iza točke VII. dodaje se točka VII.a koja glasi:

»VII.a

Agencija ALAN d.o.o. može stjecati udjele u drugim trgovačkim društvima ili pravnim osobama u skladu sa Zakonom o trgovačkim društvima.«.

VI.

U točki VIII. stavku 2. riječi: »Narodnim novinama Republike Hrvatske«, zamjenjuju se riječima: »Narodnim novinama«.

VII.

U skladu s ovom Odlukom izvršit će se izmjena akta o osnivanju društva s ograničenom odgovornošću Agencije ALAN d.o.o., Zagreb.

VIII.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/25-04/90
 Urbroj: 50301-29/23-25-2
 Zagreb, 26. ožujka 2025.

Predsjednik
 mr. sc. Andrej Plenković, v. r.